Γνωμοδότηση της Ευρωπαϊκής Επιτροπής των Περιφερειών με θέμα «Οι τοπικές και οι περιφερειακές αρχές επιταχύνουν την υλοποίηση της πρωτοβουλίας της ΕΕ για τους επικονιαστές»

(2022/C 270/03)

Εισηγήτρια: Frida NILSSON (SE/RE), αιρετό μέλος τοπικής συνέλευσης: Δήμος Lidköping Έγγραφο αναφοράς: Έκθεση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών — Πρόοδος προς την υλοποίηση της πρωτοβουλίας της ΕΕ για τους επικονιαστές COM(2021) 261 final

ΣΥΣΤΑΣΕΙΣ ΠΟΛΙΤΙΚΗΣ

Η ΕΥΡΩΠΑΪΚΗ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

1. υπογραμμίζει τη σημασία των επικονιαστών για τη βιωσιμότητα των κοινωνιών μας και της φύσης, καθότι διαδραματίζουν καίριο ρόλο τόσο στα συστήματα τροφίμων όσο και στη διατήρηση της βιοποικιλότητας και των τοπίων. Ως εκ τούτου, δεν χρειάζονται στήριξη μόνο οι «εξημερωμένοι» επικονιαστές, αλλά πρέπει επίσης να δημιουργηθούν βιώσιμοι οικότοποι για τους άγριους επικονιαστές, δεδομένου ότι αποτελούν μέρος της φυσικής βιοποικιλότητας. Οι «εξημερωμένοι» επικονιαστές θα πρέπει να θεωρούνται συμπλήρωμα των άγριων επικονιαστών και όχι αντιστρόφως·

2. εκφράζει την ανησυχία της για την έλλειψη ευαισθητοποίησης σχετικά με το τι είναι οι επικονιαστές, τη σημασία τους για τη λειτουργία των οικοσυστημάτων μας και τις επιπτώσεις η συρρίκνωση των πληθυσμών και η εξαφάνισή τους θα μπορούσαν να έχουν στις ζωές μας·

3. επισημαίνει τον σημαντικό σύνδεσμο μεταξύ βιοποικιλότητας και κλιματικής αλλαγής και τον τρόπο με τον οποίο αλληλεπιδρούν και επηρεάζουν η μία την άλλη. Οι διαφορές θερμοκρασίας, οι μεταβαλλόμενες καιρικές συνθήκες, η απώλεια οικοτόπων και άλλοι παράγοντες που οφείλονται στο μεταβαλλόμενο κλίμα συμβάλλουν άμεσα στη συρρίκνωση των πληθυσμών των επικονιαστών. Με τη σειρά τους, η προστασία και η αποκατάσταση της βιοποικιλότητας διαδραματίζουν καίριο ρόλο στην προσαρμογή στην κλιματική αλλαγή·

4. εκτιμά την ευκαιρία που της δίνεται να συμβάλει στο πλαίσιο της Ευρωπαϊκής Ένωσης για τη στήριξη και τη διατήρηση βιώσιμων και ποικίλων πληθυσμών επικονιαστών και, ως εκ τούτου, επικροτεί την επανεξέταση από την Ευρωπαϊκή Επιτροπή της πρωτοβουλίας για τους επικονιαστές, καθώς και το ψήφισμα του Ευρωπαϊκού Κοινοβουλίου και τα συμπεράσματα του Συμβουλίου για το θέμα αυτό ( 1 )

5. εκφράζει την ικανοποίησή της για τη θετική κατεύθυνση που χάραξε η πρωτοβουλία της ΕΕ για τους επικονιαστές όταν υλοποιήθηκε το 2018. Εκφράζει, ωστόσο, την ανησυχία της για το γεγονός ότι έκτοτε η τάση συρρίκνωσης των πληθυσμών των επικονιαστών συνεχίζεται. Εκφράζει την ικανοποίησή της για το γεγονός ότι η έκθεση παγκόσμιας αξιολόγησης της βιοποικιλότητας και των υπηρεσιών οικοσυστήματος της Διακυβερνητικής πλατφόρμας επιστήμης-πολιτικής για τη βιοποικιλότητα και τις υπηρεσίες οικοσυστημάτων (IPBES) καταλήγει στο συμπέρασμα ότι, παρά την ανεπαρκή δράση δεν είναι πολύ αργά για το κλίμα και τη βιοποικιλότητα, αλλά απαιτείται η ανάληψη μετασχηματιστικής δράσης σε όλα τα επίπεδα·

6. υποστηρίζει, ως εκ τούτου, τα συμπεράσματα της ειδικής έκθεσης αριθ. 15/2020 του Ευρωπαϊκού Ελεγκτικού Συνεδρίου ( 2 ) και τρέφει υψηλές προσδοκίες για την αναθεώρηση της πρωτοβουλίας της ΕΕ για τους επικονιαστές·

7. εκτιμά τη συμπερίληψη στόχων για τη βιοποικιλότητα και τους επικονιαστές σε διάφορες στρατηγικές και πολιτικές της ΕΕ, όπως στη νέα ΚΓΠ, τη στρατηγική της ΕΕ για τη βιοποικιλότητα και τη στρατηγική «Από το αγρόκτημα στο πιάτο».

8. ζητεί νομικά δεσμευτικούς στόχους το πεδίο εφαρμογής των οποίων να καλύπτει τους επικονιαστές, ως μέρος της επικείμενης πρωτοβουλίας της Ευρωπαϊκής Επιτροπής για στόχους αποκατάστασης της φύσης στο πλαίσιο της στρατηγικής της ΕΕ για τη βιοποικιλότητα· υπό αυτό το πρίσμα, προτίθεται να υποστηρίξει την ανάληψη μιας νέας πρωτοβουλίας της ΕΕ για τους επικονιαστές, ιδίως όσον αφορά τις δραστηριότητες εφαρμογής και παρακολούθησης·

9. Οι στόχοι που περιγράφονται για τη στήριξη των επικονιαστών θα πρέπει επίσης να αποσκοπούν στην επίτευξη των στόχων της Ευρωπαϊκής Ένωσης που ορίζονται στην Ατζέντα του 2030 για τη βιώσιμη ανάπτυξη των Ηνωμένων Εθνών και τους Στόχους Βιώσιμης Ανάπτυξης ( 3 ) , ιδίως αυτούς που αποσκοπούν στη διατήρηση της βιοποικιλότητας και των οικοτόπων που είναι σημαντικοί για τους άγριους επικονιαστές·

10. είναι πεπεισμένη ότι η επίλυση του ζητήματος της συρρίκνωσης των πληθυσμών των επικονιαστών απαιτεί συντονισμό και ολοκληρωμένες στρατηγικές, με τη συμμετοχή όλων των τομέων και των πολιτικών επιπέδων. Είναι σημαντικό να συμμετέχουν όλοι οι σχετικοί φορείς και να βελτιωθεί η αποτελεσματικότητα των υφιστάμενων, αλλά κατακερματισμένων, προσπαθειών. Η τρέχουσα πρωτοβουλία για τους επικονιαστές έθεσε τα θεμέλια, αλλά τώρα απαιτείται περαιτέρω δράση·

11. υποστηρίζει ότι και οι τρεις πυλώνες της βιωσιμότητας θα πρέπει να λαμβάνονται υπόψη κατά τη διαδικασία διασφάλισης βιώσιμων πληθυσμών άγριων επικονιαστών. Αυτό σημαίνει ότι η κοινωνική, οικονομική και βιολογική βιωσιμότητα πρέπει να λαμβάνεται επαρκώς υπόψη στα μέτρα εφαρμογής·

Οι επικονιαστές ως μέρος τους αγροτικού/αστικού χάσματος

12. επισημαίνει τη σημασία εστίασης πέρα από τις γεωργικές πολιτικές κατά την επιδίωξη της ανάσχεσης της συρρίκνωσης των πληθυσμών των επικονιαστών, δεδομένου ότι ο γεωργικός τομέας και η συμβολή του στη συρρίκνωση των πληθυσμών άγριων επικονιαστών ρυθμίζεται ήδη με πολλούς τρόπους και εφαρμόζεται σε πολλούς τομείς πολιτικής της ΕΕ·

13. ζητεί να δοθεί ιδιαίτερη προσοχή στους συμβατικούς αγρότες στις προσπάθειές τους να μειώσουν τον αντίκτυπο των δραστηριοτήτων τους στους επικονιαστές, καθώς η βιολογική γεωργία και οι αγροοικολογικές πρακτικές με πολλούς τρόπους ήδη παρέχουν προστασία και τροφή στους επικονιαστές. Η έρευνα, η καινοτομία και ένα ευέλικτο σύστημα εφαρμογής είναι καίριας σημασίας για την αντιμετώπιση των προκλήσεων, αλλά και για την επίτευξη ενός ποικιλόμορφου γεωργικού τομέα·

14. τονίζει την ανάγκη να εξεταστούν πλήρως και να αντιμετωπιστούν οι περιβαλλοντικοί ρυπαίνοντες πέραν των φυτοφαρμάκων, όπως για παράδειγμα η φωτορύπανση, η οποία έχει αποδειχθεί ότι επηρεάζει τους επικονιαστές σε μεγάλο βαθμό, αλλά εξακολουθεί να μην αντιμετωπίζεται·

15. επισημαίνει το γεγονός ότι οι αστικές περιοχές μπορούν να συμβάλουν θετικά στην ανάπτυξη της βιοποικιλότητας, μέσω βοτανικών κήπων, κτημάτων και κήπων κατοικιών και κενών οικοπέδων, γεγονός που μπορεί να έχει άμεσο αντίκτυπο στους πληθυσμούς άγριων ειδών μελισσών ( 4 )

16. προειδοποιεί ότι σε έναν κόσμο επέκτασης των πόλεων, η ενσωμάτωση της διατήρησης της βιοποικιλότητας και των οικοσυστημικών υπηρεσιών στον πολεοδομικό σχεδιασμό και τις πρακτικές είναι απαραίτητη για την προστασία των πληθυσμών των επικονιαστών, συμβάλλει στην ευημερία τους και δημιουργεί νέους οικοτόπους·

17. καλεί τις αρμόδιες αρχές να διενεργήσουν εκτιμήσεις επιπτώσεων που να λαμβάνουν υπόψη τις εξελίξεις που περιορίζουν τα δικαιώματα ιδιοκτησίας και επηρεάζουν με άλλους τρόπους τη δυνατότητα δημιουργίας βιώσιμων μέσων βιοπορισμού. Οι εν λόγω εκτιμήσεις επιπτώσεων πρέπει να λαμβάνουν υπόψη όχι μόνο τα βιολογικά οφέλη, αλλά και τις πιθανές αρνητικές επιπτώσεις στα μέσα βιοπορισμού και στη ζωή των κατοίκων·

Δράση σε επίπεδο ΕΕ

18. καλεί την Ευρωπαϊκή Επιτροπή, το Ευρωπαϊκό Κοινοβούλιο και τα κράτη μέλη της ΕΕ να διασφαλίσουν ότι οι πολιτικές, τα προγράμματα και τα σχέδια για την ανάκαμψη μετά την πανδημία συμβάλλουν στη βιώσιμη διαχείριση της βιοποικιλότητας, συμπεριλαμβανομένης της ανάσχεσης της ανησυχητικής συρρίκνωσης των πληθυσμών των άγριων και των «εξημερωμένων» επικονιαστών·

19. ζητεί τη στήριξη, σε τοπικό και περιφερειακό επίπεδο, ενός οικολογικού προγράμματος για τους επικονιαστές, το οποίο θα περιλαμβάνει: τη χρήση ετήσιων καλλιεργειών που προσελκύουν επικονιαστές σε ποσοστό τουλάχιστον 10 % της γεωργικής γης· επιπροσθέτως της περιόδου ανθοφορίας των πολυετών καλλιεργειών, τη φύτευση μεταξύ των σειρών των καλλιεργούμενων φυτών τουλάχιστον δύο φυτικών ειδών που παρουσιάζουν ενδιαφέρον για τους επικονιαστές και ανθίζουν σε διαφορετικές χρονικές στιγμές του έτους, με στόχο τη μέγιστη διασφάλιση διαθέσιμων ανθέων για τους επικονιαστές· την κατάρτιση των γεωργών σχετικά με τα ωφέλιμα έντομα και τις ολοκληρωμένες πρακτικές διαχείρισης επιβλαβών οργανισμών· και τη λήψη ευνοϊκών μέτρων για τις γεωργικές εκμεταλλεύσεις που εξασφαλίζουν την παρουσία επικονιαστών σε περιοχές που στερούνται βιοποικιλότητας·

20. ζητεί να λαμβάνονται υπόψη οι περιβαλλοντικές πτυχές στη δημόσια διαδικασία λήψης αποφάσεων σε όλα τα επίπεδα και σε όλες τις πολιτικές, καθότι στις περισσότερες περιπτώσεις η αλληλεπίδραση μεταξύ ανθρώπου και φύσης επηρεάζει ως έναν βαθμό τα οικοσυστήματα. Όσον αφορά τους επικονιαστές, θα πρέπει να δοθεί ιδιαίτερη προσοχή στην ανάπτυξη των αστικών περιοχών και των υποδομών και σε άλλες αλλαγές της χρήσης γης·

21. προειδοποιεί ότι, μολονότι οι τοπικές και οι περιφερειακές αρχές αποτελούν τον άμεσο σύνδεσμο με τους Ευρωπαίους πολίτες, η ευθύνη για την υλοποίηση και την ανάπτυξη στόχων για τους επικονιαστές δεν εμπίπτει αποκλειστικά στην αρμοδιότητά τους. Οι εθνικές κυβερνήσεις και η ΕΕ πρέπει να συμβάλουν στο έργο αυτό παρέχοντας στήριξη, ενθαρρύνοντας και συντονίζοντας λύσεις που μπορούν να εφαρμοστούν εύκολα σε τοπική και περιφερειακή κλίμακα·

22. καλεί την Ευρωπαϊκή Επιτροπή να υποστηρίξει ενεργά εκστρατείες ευαισθητοποίησης σε εθνικό, περιφερειακό και τοπικό επίπεδο, καθώς και των βιομηχανικών τομέων και των πολιτών, μέσω υφιστάμενων και νέων διαύλων.

23. εκφράζει τη λύπη της για το γεγονός ότι οι πλατφόρμες που δημιουργήθηκαν για την ανάπτυξη γνώσεων και την ανταλλαγή βέλτιστων πρακτικών ως μέρος της πρωτοβουλίας για τους επικονιαστές, όπως η κυψέλη πληροφοριών της ΕΕ για τους επικονιαστές, δεν κατάφεραν να προσεγγίσουν όλους τους φορείς και δεν είναι επαρκώς γνωστές. Ζητεί, ως εκ τούτου, η χρηματοδότηση, η ανάπτυξη γνώσεων και ικανοτήτων, καθώς και οι βέλτιστες πρακτικές, ως μέρος των επικείμενων πρωτοβουλιών της Ευρωπαϊκής Επιτροπής, να σχεδιαστούν και να κοινοποιηθούν με διαφανή τρόπο, ούτως ώστε οι πολίτες όχι μόνο να εμπνέονται αλλά και να γνωρίζουν πώς να συμβάλλουν στη δημιουργία βιώσιμων οικοτόπων για τους επικονιαστές·

24. ζητεί η αναθεωρημένη πρωτοβουλία για τους επικονιαστές να διερευνήσει τον τρόπο με τον οποίο τα υφιστάμενα δίκτυα και οι υφιστάμενες οργανώσεις μπορούν να χρησιμοποιηθούν για την ανταλλαγή γνώσεων και βέλτιστων πρακτικών με τις τοπικές και τις περιφερειακές αρχές εντός και εκτός της ΕΕ·

25. προσφέρεται, κατά συνέπεια, να συνεργαστεί με την Ευρωπαϊκή Επιτροπή για να καταστεί η πρωτοβουλία για τους επικονιαστές μέρος των υφιστάμενων πρωτοβουλιών της ΕΕ, όπως η πλατφόρμα για τον οικολογικό προσανατολισμό των πόλεων και το σύμφωνο οικολογικών πόλεων·

26. επαναλαμβάνει ότι η παρακολούθηση και η υποβολή εκθέσεων όσον αφορά τις εξελίξεις που σχετίζονται με την κατάσταση των επικονιαστών διαδραματίζουν σημαντικό ρόλο στην ανάλυση της αποτελεσματικότητας των μέτρων που εφαρμόζονται. Καλεί, ως εκ τούτου, την Ευρωπαϊκή Επιτροπή να προβλέψει ένα πλαίσιο υποβολής εκθέσεων και παρακολούθησης που θα μπορούσε να χρησιμοποιηθεί από τις υποεθνικές αρχές για τον σκοπό αυτό. Για να διασφαλιστεί η εύκολη εφαρμογή και στήριξη για τη θέσπιση τυποποιημένων προγραμμάτων παρακολούθησης των επικονιαστών σε τοπικό και περιφερειακό επίπεδο, οι προσπάθειες που καταβάλλονται θα πρέπει να ακολουθούν τις υφιστάμενες βέλτιστες πρακτικές·

27. επισημαίνει τη στενή σύνδεση μεταξύ των ιθαγενών ειδών ανθέων και των ιθαγενών ή διαφόρων ειδών επικονιαστών και ζητεί, ως εκ τούτου, επενδύσεις στη γνώση, στη διατήρηση και στην αναπαραγωγή αυτών των ειδών ως τρόπο στήριξης των επικονιαστών·

28. καλεί, ως εκ τούτου, την Ευρωπαϊκή Επιτροπή να αξιολογήσει τον τρόπο με τον οποίο η δέσμευση για φύτευση τουλάχιστον τριών δισεκατομμυρίων επιπλέον δέντρων σε αστικές περιοχές στην ΕΕ έως το 2030 θα μπορούσε να επεκταθεί και να συνδεθεί ώστε να συμπεριλάβει περισσότερες φυτεύσεις ιθαγενών ειδών ανθέων·

29. επιθυμεί οι προσπάθειες για την εξασφάλιση υγιών πληθυσμών άγριων επικονιαστών και αποτελεσματικών μέτρων βιοπροφύλαξης σχετικά με τους επικονιαστές, καθώς και η ενθάρρυνση για χρήση τοπικών φυτών, να συμπεριληφθούν ως στόχος στα εθνικά στρατηγικά σχέδια της ΚΓΠ, προκειμένου να προωθηθεί η ανάληψη περαιτέρω δράσης. Για την εύκολη και ορθή εφαρμογή, η ευθύνη αυτή θα πρέπει να βαραίνει τα κράτη μέλη·

Δράση σε τοπικό και περιφερειακό επίπεδο και συμμετοχή της ΕτΠ

30. επισημαίνει τις δυνατότητες και τις αρμοδιότητες των τοπικών και των περιφερειακών αρχών στην επιτάχυνση της υλοποίησης της πρωτοβουλίας για τους επικονιαστές, τώρα και ακόμη περισσότερο μελλοντικά·

31. πιστεύει στην ανάγκη συνεργασίας μεταξύ των τοπικών και των περιφερειακών αρχών, τόσο σε εθνικό όσο και σε διασυνοριακό επίπεδο, κατά την έγκριση και την εφαρμογή περιβαλλοντικών μέτρων. Για τους επικονιαστές, οι βιολογικοί διάδρομοι είναι ζωτικής σημασίας για τη στήριξη της βιωσιμότητας και της ανθεκτικότητας των πληθυσμών. Οι τοπικές και οι περιφερειακές αρχές είναι οι πιο κατάλληλες για τη διεκπεραίωση αυτών των καθηκόντων, οι οποίες μπορούν μέσω της συνεργασίας, να εφαρμόσουν με ευκολία μέτρα που θα συμβάλουν σε βιώσιμους πληθυσμούς επικονιαστών·

32. επισημαίνει επίσης τη σημασία της συμμετοχής, πέραν των τοπικών και των περιφερειακών αρχών, της κοινωνίας των πολιτών, των ιδρυμάτων γνώσης, των τοπικών γεωργών και του ιδιωτικού τομέα. Για την πλήρη αξιοποίηση αυτών των φορέων, του έργου τους και της καινοτομίας εντός των κλάδων δραστηριοτήτων τους, η νέα πρωτοβουλία για τους επικονιαστές πρέπει να δημιουργήσει ένα αποτελεσματικό πλαίσιο για εθελοντικές πρωτοβουλίες, γνώση, κοινούς στόχους και εκθέσεις. Αυτό θα επιτρέψει στους εν λόγω φορείς όχι μόνον να επιτύχουν τους στόχους που έχουν τεθεί στο πλαίσιο της πρωτοβουλίας, αλλά και να προχωρήσουν περαιτέρω·

33. δεσμεύεται ότι, στο πλαίσιο των εργασιών της για περιβαλλοντικά ζητήματα, ιδίως θέματα που σχετίζονται με τη βιοποικιλότητα, θα αυξήσει την ευαισθητοποίηση και θα επισημάνει τη σημασία ορισμού στόχων στήριξης των επικονιαστών. Θα πρέπει να καθοριστούν σαφείς αρμοδιότητες για τις εθνικές, περιφερειακές και τοπικές αρχές όσον αφορά την αναστροφή της μείωσης των πληθυσμών των επικονιαστών και τη στήριξη της ανάπτυξης εθνικών και τοπικών σχεδίων δράσης για τους επικονιαστές, ως μέρος της εκστρατείας «Πράσινη Συμφωνία και τοπική δράση»·

34. υπογραμμίζει ότι είναι σημαντικό να αναγνωριστούν επίσης τα κοινωνικοοικονομικά οφέλη των προγραμμάτων για τους επικονιαστές. Η έμφαση στα προγράμματα αυτά συνεπάγεται τόσο οικονομικές ευκαιρίες όσο και ευκαιρίες κοινωνικής ένταξης·

35. εκφράζει την πρόθεσή της να συνεχίσει τη στενή της συνεργασία με την Ευρωπαϊκή Επιτροπή, ιδίως όσον αφορά την αναθεώρηση και την υλοποίηση των στόχων για τη βιοποικιλότητα που αφορούν τους επικονιαστές·

36. προτείνει τη δρομολόγηση ενός δικτύου για τους επικονιαστές για τα αστικά κέντρα ως πιλοτικό σχέδιο, στο πλαίσιο του οποίου οι τοπικές αρχές μπορούν να ανταλλάσσουν γνώσεις και βέλτιστες πρακτικές·

37. καλεί τις τοπικές και τις περιφερειακές αρχές να παρακολουθούν και να υποβάλλουν εκθέσεις σχετικά με την κατάσταση των επικονιαστών, καθώς οι γνώσεις σχετικά με τα ιθαγενή είδη και την τοπική χλωρίδα και πανίδα είναι καίριας σημασίας για την κατανόηση των τοπικών συνθηκών τόσο των άγριων όσο και των «εξημερωμένων» επικονιαστών, και οι τοπικές και οι περιφερειακές αρχές είναι ήδη εξοικειωμένες με τις τοπικές και τις περιφερειακές συνθήκες·

38. καλεί τα μέλη της ΕτΠ να δώσουν το παράδειγμα και να διοργανώσουν διαλόγους και ανοικτές συναντήσεις σε τοπικό και περιφερειακό επίπεδο, διασφαλίζοντας τη συμμετοχή της κοινωνίας των πολιτών και των ΜΚΟ, καθώς ο εντοπισμός και η κάλυψη των κενών είναι μία από τις σημαντικότερες πτυχές της πρωτοβουλίας για τους επικονιαστές·

39. καλεί τους εκπροσώπους των τοπικών και περιφερειακών κοινοτήτων να αξιολογήσουν τον βαθμό στον οποίο μπορεί να επιτευχθεί η αποκατάσταση των βιομηχανικών και ιστορικών τους χώρων σε συνδυασμό με τις λύσεις που βασίζονται στη φύση, με στόχο την αύξηση του πληθυσμού των επικονιαστών·

40. πιστεύει ακράδαντα ότι η συμπερίληψη των νεότερων γενεών στη συζήτηση και στη διαδικασία εξεύρεσης λύσεων είναι ζωτικής σημασίας, καθώς η υλοποίηση των περιβαλλοντικών στόχων και η ενίσχυση των άγριων πληθυσμών επικονιαστών ειδικότερα θα διαρκέσει πολλές δεκαετίες. Στο πλαίσιο αυτό, επικροτεί τα υφιστάμενα παραδείγματα, όπως η συμμετοχή των νέων στο έργο STING ( 5 ) , αλλά καλεί τα μέλη της ΕτΠ και την ευρύτερη κοινότητα των τοπικών και των περιφερειακών αρχών να αξιοποιήσουν αυτό το παράδειγμα και να προτείνουν δραστηριότητες συμμετοχής των πολιτών, ιδίως των παιδιών και των νέων, στις πόλεις και τις περιφέρειές τους· Η βελτίωση της ενημέρωσης σχετικά με τους επικονιαστές θα μπορούσε να συμπεριληφθεί στις δραστηριότητες του ευρωπαϊκού έτους Νεολαίας 2022·

Συμμετοχή της Ευρώπης σε παγκόσμια κλίμακα

41. επικροτεί το θετικό μήνυμα που έστειλε η 15η διάσκεψη των μερών της σύμβασης για τη βιολογική ποικιλότητα του ΟΗΕ (CBD COP15) και τη δέσμευσή της να αναστρέψει την απώλεια ζωικών και φυτικών ειδών έως το 2030·

42. υπογραμμίζει την καίρια σημασία της Δήλωσης του Εδιμβούργου για τις υποεθνικές κυβερνήσεις, τις πόλεις και τις τοπικές αρχές σχετικά με το παγκόσμιο πλαίσιο για τη βιοποικιλότητα μετά το 2020 ( 6 ) και δεσμεύεται επίσης για την προώθησή της στο πλαίσιο της συζήτησης για τους επικονιαστές σε ευρωπαϊκό και διεθνές επίπεδο·

43. καλεί την Ευρωπαϊκή Επιτροπή να αντιμετωπίσει τη συρρίκνωση των πληθυσμών των επικονιαστών διεθνώς και να υποστηρίξει τη λήψη αυστηρών μέτρων για την προστασία των επικονιαστών και των οικοτόπων τους κατά το δεύτερο μέρος της 15ης διάσκεψης των μερών της σύμβασης για τη βιολογική ποικιλότητα, που έχει προγραμματιστεί να πραγματοποιηθεί από τις 25 Απριλίου έως τις 8 Μαΐου 2022 στο Kunming της Κίνας·

44. δηλώνει έτοιμη να συμμετάσχει στην αντιπροσωπεία της ΕΕ στη 15η διάσκεψη των μερών της σύμβασης για τη βιολογική ποικιλότητα του ΟΗΕ και στις μελλοντικές διασκέψεις των μερών της σύμβασης για τη βιολογική ποικιλότητα προκειμένου να παρουσιάσει τις απόψεις των τοπικών και των περιφερειακών αρχών στην ΕΕ και τα μέτρα που έχουν ήδη εφαρμόσει, καθώς και να συμβάλει στην αξιοποίηση της επιτυχίας της Δήλωσης του Εδιμβούργου στον τομέα της προστασίας των επικονιαστών και των οικοτόπων τους.

Βρυξέλλες, 26 Ιανουαρίου 2022. Ο Πρόεδρος της Ευρωπαϊκής Επιτροπής των Περιφερειών Απόστολος ΤΖΙΤΖΙΚΩΣΤΑΣ

(1) 2019/2803(RSP) και Συμπεράσματα του Συμβουλίου που εγκρίθηκαν από το Συμβούλιο κατά την 3782η σύνοδό του που πραγματοποιήθηκε στις 17 Δεκεμβρίου 2020 (14168/20).

(2) https://op.europa.eu/webpub/eca/special-reports/pollinators-15-2020/el/

(3) Η Ατζέντα του 2030 για τη βιώσιμη ανάπτυξη των Ηνωμένων Εθνών. https://sdgs.un.org/2030agenda

(4) Baldock, K. C. R. et al. Where is the UK’s pollinator biodiversity? The importance of urban areas for flower-visiting insects. Proc. R. Soc. B Biol. Sci. 282, 20142849 (2015), Theodorou, P. et al. The structure of flower visitor networks in relation to pollination across an agricultural to urban gradient. Funct. Ecol. 31, 838–847 (2017).

(5) Έργο STING (Science and Technology for Pollinating Insects: Επιστήμη και τεχνολογία για τα έντομα επικονίασης) της Ευρωπαϊκής Επιτροπής.

(6) https://www.gov.scot/publications/edinburgh-declaration-on-post-2020-biodiversity-framework/